दूर-संचार के साधनों में क्रांति के बावजूद भी पूर्व-पश्चिम और उत्तर-दक्षिण के बीच की दूरी बनी हुई है। यह मीडिया जगत की असफलता ही कही जाएगी कि वह प्रान्तों की दूरी दूर करने में उचित योगदान नहीं दे पाया। बजट प्रावधानों में जब पूरे देश के लिए समान नीतियाँ बनती हैं तो क्यों नहीं पूरा देश किसी भी एक विषय पर एकजुट हो पाता? इसका साफ मतलब यह है कि घोषित नीतियों का लाभ सबको नहीं मिल पाता। इसी कारण जनता में रोष व्याप्त रहता है, जो देश की अखण्डता को चोट पहुँचाता है। साथ ही, राजनैतिक स्वार्थों के कारण देश के संसाधनों को लूटाना, देश की नींव को खोखला करने वाला साबित हुआ है।